
Upravni odjel - Ured Grada
PRIJEDLOG ODLUKE

O PREIMENOVANJU 

ULICE U NASELJU OSIJEK,

GRADSKOJ ČETVRTI INDUSTRIJSKA ČETVRT

GACKA U ULICA 3. GARDIJSKE BRIGADE „KUNE“
O b r a z l o ž e n j e

       PRAVNI TEMELJ

Člankom 7. stavkom 1. i 8. Zakona o naseljima („Narodne Novine“ br. 39/22) (dalje u tekstu: Zakon) utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga, odnosno da se Odlukom iz stavka 1. ovoga članka određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.
Člankom 19. točkom 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24) propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.

       RAZLOZI UPUĆIVANJA PRIJEDLOGA I OCJENA STANJA
Udruga veterana 3. gardijske brigade „Kune“ podnijela je 22. siječnja 2024. (KLASA: 014-01/24-01/1; R.Br: 1) Inicijativu za preimenovanje ulice Gacka u „Ulica 3. gardijske brigade Kune“.

Inicijativu podnose iz razloga što smatraju da je našem gradu potrebno postojanje ulice s imenom 3. gardijske brigade „Kune“ koja je uz ostale postrojbe zaslužna za uspješnu obranu Osijeka od agresije srbočetnika i pobunjenih srba tijekom Domovinskog rata.
Nadalje navode da je 3. gardijska brigada Kune osnovana 29. travnja 1991. kao jedna od prve četiri profesionalne brigade Zbora narodne garde sa sjedištem u Osijeku. Početno je djelovala 1991. na području cijele Slavonije uključujući područja bivših općina: Osijek, Vukovar, Vinkovci, Slavonski Brod, Nova Gradiška, Našice i Đakovo.
Iz sastava 3. gardijske brigade Kune, u svim ratnim djelovanjima od Slavonije, Posavine i Dalmacije poginulo je 391 pripadnik, ranjeno 1088, a 15 pripadnika se još vode kao nestali. To je čini najstradalijom postrojbom Hrvatske vojske u Domovinskom ratu jer je korištena za najzahtjevnije zadaće i terene.

Za svoj ogroman doprinos i značaj tijekom Domovinskog rata brigada je višekratno pohvaljivana, a 26. svibnja 2006. Vrhovni zapovjednik OSRH odlikuje je Redom Nikole Šubića Zrinskog te Redom kneza Domagoja s ogrlicom, kao najvišim vojnim odličjem za iskazano junaštvo njezinih pripadnika i za doprinos stvaranju Hrvatske države.
U inicijativi nadalje navode da istu podupiru sve braniteljska i stradalničke udruge Kubis-a OBŽ, gradskog odbora za branitelje Grada Osijeka uključujući Zbor udruga veterana gardijskih brigada i Hrvatski Generalski zbor te mole da se u Gradskome vijeću Grada Osijeka pokrene postupak donošenja Odluke o preimenovanju ulice Gacka u Ulica 3. gardijske brigade Kune. Time bi na ovaj način pridonijeli zasluženoj počasti i priznanju 3. gardijskoj brigadi Kune od strane Grada Osijeka koji joj je bio sjedište tijekom njenog slavnog ratnog puta.
Člankom 7. stavkom 6. Zakona propisano je da je sastavni dio odluke o određivanju imena službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.

Člankom 7. stavkom 7. Zakona propisano je da o odluci o određivanju imena jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.
Upravni odjel – Ured grada pokrenuo je postupak te od Upravnog odjela za gospodarenje imovinom i vlasničko-pravne odnose, Odsjeka za geodetsko-katastarske poslove zatražio očitovanje, odnosno popis katastarskih čestica na kojima se ulica nalazi, iz registra prostornih jedinica: službenu podlogu na kojoj je prikazano ime ulice prije donošenja odluke (Gacka) i ime ulice kako se predlaže odlukom (Ulica 3. gardijske brigade Kune) te očitovanje o postojećim kućnim brojevima (broj pravnih i fizičkih osoba s prijavljenim sjedištem odnosno prebivalištem na adresi „Gacka“).


Upravni odjel za gospodarenje imovinom i vlasničko-pravne odnose - Odsjek za geodetsko-katastarske poslove dostavio je očitovanje (KLASA: 930-01/24-01/2; URBROJ: 2158-1-14-03/02-24-9) od 8. srpnja 2024. u kojem navode da se Gacka ulica proteže od Vinkovačke ceste do Trpimirove ulice te se nalazi se na kčbr. 9813/15, 9814/5, 9814/10, 9814/11, 9830/5, 9831/7, 9831/8, 9832/2 i 11413/6 k.o. Osijek. 

Dostavili su, od Državne geodetske uprave ishođeni, Pregledni kartografski prikaz iz Registra prostornih jedinica na službenoj podlozi Državne geodetske uprave na kojoj je prikazano ime ulice prije donošenja odluke (Gacka) i ime ulice kako se predlaže odlukom (Ulica 3. gardijske brigade Kune), a koji će biti sastavni dio Odluke.

Nadalje navode da u Gackoj ulici postoje kućni brojevi 1A i 1B (dječji vrtić i jaslice, centralna kuhinja – vlasnik Grad Osijek), 1C (poslovna zgrada – vlasnik Grad Osijek), 2, 2A, 3, 4, 5, 6, 7, 8, 9 (vlasnici fizičke osobe), 10 (poslovna zgrada – vlasnik Konzum plus d.o.o.) i 70 (poslovna zgrada – vlasnik Eurospin Hrvatska d.o.o.). Odsjek za geodetsko-katastarske poslove ne posjeduje podatke o broju pravnih i fizičkih osoba sa prijavljenim sjedištem odnosno prebivalištem na adresi u Gackoj ulici.

Slijedom navedenog potrebno je propisati da će Grad Osijek osigurati troškove za provođenje predložene Odluke osobama koje imaju prebivalište ili boravište odnosno sjedište na području ulice koje se preimenuje. 

Člankom 7. stavkom 1. Zakona utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

Slijedom navedenog Ured Grada uputio je dopis Gradskoj četvrti Industrijska četvrt u kojem traži mišljenje o preimenovanju predmetne ulice.

Vijeće Gradske četvrti Industrijska četvrt dostavilo je 1. srpnja 2024. pozitivno mišljenje (Broj: 86-1/2024) o preimenovanju ulice u naselju Osijek, Gradskoj četvrti Industrijska četvrt „Gacka“ u „Ulica 3. gardijske brigade Kune“.
Člankom 12. Odluke o radnim tijelima Gradskoga vijeća (Službeni glasnik Grada Osijeka br. 2/06, 9/08, 13/09, 7A/10, 10/12-pročišćeni tekst i 9/13) utvrđeno da Odbor za utvrđivanje prijedloga imena ulica i trgova Gradskoga vijeća utvrđuje prijedloge za izmjenu imena ulica, trgova i naselja. 

Odbor za utvrđivanje prijedloga imena ulica i trgova razmatrao je ovu inicijativu na 6. sjednici, održanoj 11. srpnja 2024., istu podržao te donio Zaključak o utvrđivanju Prijedloga Odluke o preimenovanju ulice u naselju Osijek, Gradskoj četvrti Industrijska četvrt „Gacka“ u „Ulica 3. gardijske brigade Kune“.
Vijeće Gradske četvrti Industrijska četvrt dostavilo je Odboru za utvrđivanje prijedloga imena ulica i trgova dopis (Broj: 86-3/2024) od 16. srpnja 2024. kojim poziva Odbor da razmotri prijedlog drugog potencijalnog rješenja kao i da razmotri dopis građana Gacke ulice 29. lipnja 2024.

Obzirom na naknadno dostavljeni dopis Vijeća Gradske četvrti Industrijska četvrt (Broj: 86-3/2024) od 16. srpnja 2024. Predsjednik Odbora za utvrđivanje prijedloga imena ulica i trgova zatražio je dopisom (KLASA: 014-01/24-01/1; URBROJ: 2158-1-01-24-18) od 7. studenoga 2024. očitovanje Vijeća Gradske četvrti Industrijska četvrt u kojem traži da se izjasne ostaju li kod mišljenja o preimenovanju ulice „Gacka“ u „Ulica 3. gardijske brigade Kune“ sukladno inicijativi Udruge veterana 3. gardijske brigade „Kune“ (Broj: 86-1/2024) od 1. srpnja 2024.

8. studenoga 2024. Vijeće Gradske četvrti Industrijska četvrt dostavlja Odboru mišljenje (Broj: 86-6/2024) u kojem navode da je Vijeće Gradske četvrti Industrijska četvrt suglasno s preimenovanjem ulice „Gacka“ u „Ulica 3. gardijske brigade Kune“, sukladno inicijativi Udruge veterana 3. gardijske brigade „Kune“ te temeljem Mišljenja Vijeća Gradske četvrti Industrijska četvrt (Broj: 86-1/2024) od 1. srpnja 2024. koje je i dalje važeće.
Člankom 7. stavkom 8. Zakona propisano je da se Odlukom o preimenovanju ulice određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

Obzirom da utvrđeni Prijedlog Odluke o preimenovanju ulice u naselju Osijek, Gradskoj četvrti Industrijska četvrt „Gacka“ u „Ulica 3. gardijske brigade Kune“ nije sadržavao razrađen način naknade troškova koji bi nastali zbog preimenovanja ulice Odbor za utvrđivanje prijedloga imena ulica i trgova donio je Zaključak o utvrđivanju Prijedloga Odluke o preimenovanju ulice u naselju Osijek, Gradskoj četvrti Industrijska četvrt „Gacka“ u „Ulica 3. gardijske brigade Kune“ (KLASA: 014-01/24-01/1; URBROJ: 2158-1-01-24-21) od 14. studenoga 2024., koja sadrži i odredbe vezane za pokrivanje troškova nastalih zbog preimenovanja ulice. 

Tako će se fizičkim osobama koje imaju prebivalište ili boravište na području na koje se promjena odnosi pokriti trošak izrade i postave pločice s kućnim borjem i trošak promjene osobne iskaznice u redovnom postupku, a pravnim osobama koje imaju poslovnu adresu na području na koje se promjena odnosi trošak registracije promjene poslovne adrese (troškovi javnog bilježnika i troškovi sudske pristojbe). Zahtjev za naknadu troškova fizičke i pravne osobe u pisanom obliku podnose Upravnom odjelu - Ured Grada, a sredstva za naknadu troškova osigurat će se u Proračunu Grada Osijeka. 
Prijedlog imena za imenovanje naselja, ulice i trga treba biti u skladu s Preporukama za standardizaciju geografskih imena u Republici Hrvatskoj te je prilikom prijedloga imena pojedinog naselja, ulice i trga prema imenima službenih tijela i organizacija, državnih i javnih službi te njihovih ustrojbenih dijelova (npr. postrojbi Hrvatske vojske ili policije), potrebno dostaviti očitovanje nadležnog tijela o službenom imenu. Slijedom navedenog zatraženo je očitovanje Ministarstva obrane o službenom imenu postrojbe Hrvatske vojske - Ulica 3. gardijske brigade „Kune“.
Ministarstvo obrane dostavilo je Očitovanje (KLASA: 010-01/24-01/5; URBROJ: 512-01-01-24-7) od 20. studenoga 2024. kojim podržava navedenu inicijativu.
S obzirom na odredbu članka 7. stavka 3. Zakona  kojom je propisano da imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena, zatraženo je mišljenje gore navedenog nadležnog tijela o predloženom preimenovanju ulice u naselju Osijek, Gradskoj četvrti Industrijska četvrt „Gacka“ u „Ulica 3. gardijske brigade Kune“.
Povjerenstvo Vlade Republike Hrvatske za standardizaciju geografskih imena dostavilo je Mišljenje u kojem navode da je predloženo imenovanje primjereno te da je djelomično u skladu s Preporukama za standardizaciju geografskih imena u Republici Hrvatskoj te se umjesto predloženog imena ulice: „Ulica 3. gardijske brigade Kune“, u skladu s pravopisnim pravilom o isticanju navodnika imena u nominativu, treba pisati: Ulica 3. gardijske brigade „Kune“.

Prijedlog Odluke o preimenovanju ulice u naselju Osijek, Gradskoj četvrti Industrijska četvrt Gacka u Ulica 3. gardijske brigade „Kune“ upućuje će se na savjetovanje sa javnosti u trajanju od 30 dana.

PROCJENA SREDSTAVA POTREBNIH ZA PROVOĐENJE AKTA

Za provođenje predložene Odluke sredstva su planirana u Proračunu Grada Osijeka za 2025. Razdjel 212 – Upravni odjel za financije i fondove Europske unije, Glava 21201 – Upravni odjel za financije i fondove Europske unije, Program 1175 – Financijski rashodi Gradske uprave, Aktivnost A117503 – Ostali financijski rashodi (Pozicija R3885).
Slijedom iznijetog, predlažemo Gradskom vijeću Grada Osijeka da donese Odluku, koja u prijedlogu glasi:

Na temelju članka 7. stavka 1. i 8. Zakona o naseljima („Narodne novine“ br. 39/22), članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24) i Mišljenja Povjerenstva za standardizaciju geografskih imena (KLASA:014-08/24-01/50; URBROJ: 541-04-02/4-24-3) od 9. siječnja 2025. Gradsko vijeće Grada Osijeka na ___ sjednici održanoj __________ 2025. donijelo je 

O D L U K U
 o preimenovanju ulice u naselju Osijek, Gradskoj četvrti Industrijska četvrt

Gacka u Ulica 3. gardijske brigade „Kune“
Članak 1.
Ovom se Odlukom preimenuje ulica u naselju Osijek, Gradskoj četvrti Industrijska četvrt pod nazivom: Gacka (ulica koja se proteže od Vinkovačke ceste do Trpimirove ulice na katastarskim česticama 9813/15, 9814/5, 9814/10, 9814/11, 9830/5, 9831/7, 9831/8, 9832/2 i 11413/6 u k.o. Osijek) kojoj je ime određeno Rješenjem o određivanju imena ulici u Gradskoj četvrti Industrijska četvrt (Gacka) (Službeni glasnik Grada Osijeka br. 19/21) i određuje ime:
Ulica 3. gardijske brigade „Kune“
Članak 2.

Ploču s imenom ulice iz članka 1. ove Odluke postavit će Upravni odjel za komunalno gospodarstvo, promet i mjesnu samoupravu.

Članak 3.

Ime ulice određeno u članku 1. ove Odluke označeno je na službenoj podlozi iz registra prostornih jedinica.
Službena podloga iz registra prostornih jedinica iz prethodnog stavka i Službena podloga iz registra prostornih jedinica s prikazom ulice prije donošenja ove odluke prilažu se ovoj odluci i čine njen sastavni dio.
Članak 4.

Ova Odluka dostavit će se Državnoj geodetskoj upravi, Područnom uredu za katastar Osijek najkasnije u roku od osam dana od dana objave u Službenog glasniku Grada Osijeka.
Članak 5.


Grad Osijek financirat će troškove nastale fizičkim i pravnim osobama koje imaju prebivalište ili boravište odnosno sjedište na području ulice koja se preimenuje.

Članak 6.
Pravo na naknadu troškova nastalih zbog preimenovanja ulice imaju fizičke osobe koje imaju prebivalište ili boravište na području na koje se promjena odnosi i pravne osobe koje imaju poslovnu adresu na području na koje se promjena odnosi i to za sljedeće troškove:

-
pravne i fizičke osobe za trošak izrade i postave pločice s kućnim brojem, izrađene sukladno Pravilniku o načinu obilježavanja imena naselja, ulica i trgova te načinu obilježavanja zgrada kućnim brojevima („Narodne novine“ br. 117/22)

-
fizičke osobe za trošak promjene osobne iskaznice u redovnom postupku

-
pravne osobe za trošak registracije promjene poslovne adrese (troškovi javnog bilježnika i troškovi sudske pristojbe).

Članak 7.

Zahtjev za naknadu troškova iz članka 6. ove Odluke podnosi se Upravnom odjelu - Uredu Grada u pisanom obliku.

Zahtjev za naknadu troškova iz članka 6. podstavka 1. ove Odluke podnosi vlasnik zgrade odnosno predstavnik suvlasnika za višestambene zgrade.

Zahtjev za naknadu troškova iz članka 6. podstavka 2. ove Odluke podnosi osoba kojoj se izdaje osobna iskaznica.

Zahtjev za naknadu troškova iz članka 6. podstavka 3. ove Odluke podnosi osoba ovlaštena za zastupanje pravne osobe. 

Zahtjevu iz stavka 1. ovog članka prilaže se dokumentacija o izvršenoj uplati, te po potrebi i drugi dokazi. 

O zahtjevu odlučuje Upravni odjel - Ured Grada.

Članak 8.

Sredstva za naknadu troškova iz ove Odluke osigurat će se u Proračunu Grada Osijeka.

Članak 9.

Stupanjem na snagu ove Odluke Rješenje o određivanju imena ulici u Gradskoj četvrti Industrijska četvrt (Gacka) (Službeni glasnik Grada Osijeka br. 19/21) stavlja se izvan snage.

Članak 10.

Za provođenje ove Odluke zadužuju se Upravni odjel - Ured Grada, Upravni odjel za komunalno gospodarstvo, promet i mjesnu samoupravu i  Upravni odjel za financije i fondove Europske unije.

Članak 11.

Ova Odluka stupa na snagu osmoga dana od dana objave u Službenom glasniku Grada Osijeka.

KLASA: 014-01/24-01/1
URBROJ: 2158-1-01-25-

Osijek, _______ 2025.


PREDSJEDNIK


GRADSKOGA VIJEĆA


prof. dr. sc. Tihomir Florijančić

Na temelju članka 34. stavka 1. točke 4. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24) Gradonačelnik Grada Osijeka dana _______ 2025. donosi

Z A K L J U Č A K

povodom razmatranja Prijedloga Odluke o preimenovanju ulice u naselju Osijek, Gradskoj četvrti Industrijska četvrt

Gacka u Ulica 3. gardijske brigade „Kune“
I.


Gradonačelnik Grada Osijeka razmotrio je Prijedlog Odluke o preimenovanju ulice u naselju Osijek, Gradskoj četvrti Industrijska četvrt Gacka u Ulica 3. gardijske brigade „Kune“ koju je utvrdio Odbor za utvrđivanje prijedloga imena ulica i trgova na 9. sjednici održanoj 14. studenoga 2024. i istu podržao.

II.

       Potrebna obrazloženja na sjednici Gradskoga vijeća dat će Marija Garić, dipl. iur., pročelnica Ureda Grada.
KLASA: 014-01/24-01/1
URBROJ: 2158-1-02-25-

Osijek,_______ 2025.
GRADONAČELNIK









             Ivan Radić, mag. oec.

Zakon o naseljima
Hrvatski sabor

476

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O NASELJIMA

Proglašavam Zakon o naseljima, koji je Hrvatski sabor donio na sjednici 25. ožujka 2022.

Klasa: 011-02/22-02/27
Urbroj: 71-10-01/1-22-2
Zagreb, 28. ožujka 2022.

Predsjednik
Republike Hrvatske
Zoran Milanović, v. r.

ZAKON

O NASELJIMA

POGLAVLJE I.
UVODNE ODREDBE

Članak 1.

Ovim se Zakonom uređuje način i postupak određivanja granica područja naselja, određivanja imena naselja, ulica i trgova, označavanja imena naselja, ulica i trgova te obilježavanja zgrada kućnim brojevima.

Članak 2.

Pojedini pojmovi, u smislu ovoga Zakona, imaju sljedeće značenje:

a) granica područja naselja je granica određena odlukom predstavničkog tijela jedinice lokalne samouprave u postupku propisanom ovim Zakonom

b) ime naselja je ime određeno odlukom predstavničkog tijela jedinice lokalne samouprave u postupku propisanom ovim Zakonom

c) ime ulice i trga je ime određeno odlukom predstavničkog tijela jedinice lokalne samouprave u postupku propisanom ovim Zakonom

d) koncesionar je gospodarski subjekt koji je stekao pravo upravljanja autocestom ili pojedinim cestovnim objektom na državnoj cesti u skladu s propisom kojim se uređuju ceste

e) kućni broj je broj koji zgradi određuje područni ured za katastar odnosno tijelo nadležno za geodetsko katastarske poslove Grada Zagreba (u daljnjem tekstu: katastarski ured)

f) naselje je dio ili cijelo područje jedinice lokalne samouprave koje se sastoji od građevinskih područja i područja druge namjene sukladno propisima iz područja prostornoga uređenja, kojem su određene granice i ime, unutar kojeg se zgrade obilježavaju kućnim brojevima u skladu s ovim Zakonom

g) područje naselja je prostor koji je određen granicom naselja

h) registar prostornih jedinica je evidencija koju vodi i održava tijelo državne uprave nadležno za geodetske i katastarske poslove u skladu s propisom kojim se uređuje državna izmjera i katastar nekretnina

i) ulica ili trg je javna površina u općoj uporabi kojoj se određuje ime radi lakšeg snalaženja u prostoru i dodjeljivanja kućnih brojeva zgradama

j) upravitelj ceste je pravna osoba koja upravlja javnom ili nerazvrstanom cestom u skladu s propisima kojima se uređuju ceste i komunalno gospodarstvo i

k) zgrada je građevina koja je obilježena kućnim brojem u skladu s ovim Zakonom.

Članak 3.

Izrazi koji se koriste u ovome Zakonu, a imaju rodno značenje, odnose se jednako na muški i ženski rod.

POGLAVLJE II.
NAČIN I POSTUPAK ODREĐIVANJA GRANICA PODRUČJA NASELJA

Članak 4.

(1) Područje jednog naselja može se nalaziti samo na području jedne jedinice lokalne samouprave.

(2) Granice područja naselja određuju se tako da područje svih naselja u jednoj jedinici lokalne samouprave pokriva ukupno područje te jedinice lokalne samouprave i tako da se vanjske granice rubnih naselja poklapaju s granicama te jedinice lokalne samouprave.

(3) Granice naselja određuju se na temelju prirodnih, zemljopisnih, društvenih, kulturnih i gospodarskih obilježja određenog prostora na način da idu granicama katastarskih čestica.

(4) Kada jedinice lokalne samouprave ne usklade sporazumno granice jedinica lokalne samouprave, a koje su istodobno i granice rubnih naselja, o granicama odlučuje Povjerenstvo Vlade Republike Hrvatske za granice jedinica lokalne samouprave, određeno propisom kojim se uređuju područja županija, gradova i općina.

(5) Ako se temeljem ratificiranog međunarodnog ugovora koji je na snazi za Republiku Hrvatsku utvrdi da je potrebno izmijeniti postojeći prikaz državne granice u registru prostornih jedinica, tijelo nadležno za vođenje registra prostornih jedinica promjenu protezanja državne granice provodi u tom registru po službenoj dužnosti, čime se ažuriraju i granice prostornih jedinica nižih razina.

Članak 5.

(1) Granicu područja naselja određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području naselja na kojem se mijenja granica odnosno na području naselja koje se spaja ili razdvaja i nadležnog zavoda za prostorno uređenje županije odnosno Grada Zagreba.

(2) U jedinici lokalne samouprave u kojoj nisu ustrojeni oblici mjesne samouprave odluku iz stavka 1. ovoga članka predstavničko tijelo donosi po prethodno pribavljenom mišljenju građana s područja naselja na kojem se mijenja granica odnosno područja naselja koje se spaja ili razdvaja i nadležnog zavoda za prostorno uređenje županije odnosno Grada Zagreba.

(3) Odluka iz stavka 1. ovoga članka mora biti u skladu s propisom kojim se uređuje prostorno uređenje.

(4) Sastavni dio odluke iz stavka 1. ovoga članka je službena podloga iz registra prostornih jedinica na kojoj su prikazane granice i imena naselja prije donošenja odluke i granice i imena naselja kako se predlažu odlukom.

(5) O odluci iz stavka 1. ovoga članka jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

(6) Odlukom iz stavka 1. ovoga članka određuju se i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

(7) Jedinica lokalne samouprave može donijeti i posebnu odluku o troškovima za provedbu odluke iz stavka 1. ovoga članka i odrediti način njezine provedbe.

POGLAVLJE III.
NAČIN I POSTUPAK ODREĐIVANJA IMENA NASELJA, ULICA I TRGOVA

Članak 6.

(1) Naselje, ulica i trg moraju imati ime.

(2) Na području jedne jedinice lokalne samouprave ne mogu biti dva ili više naselja s istim imenom.

(3) Na području jednog naselja ne mogu biti dvije ili više ulica odnosno trgova s istim imenom.

(4) Imena se mogu odrediti i za druge javne površine u općoj uporabi, kao što su aleja, avenija, cesta, obala, odvojak, park, perivoj, poljana, put, stube, šetalište i slično.

(5) Imena naselja, ulica i trgova određuju se na način da se mogu upisati na osobne dokumente koji se izrađuju u skladu s međunarodnim standardima.

(6) Naselje, ulica i trg može imati ime po općim i zemljopisnim pojmovima, toponimima, biljnim i životinjskim vrstama, zanimanjima, po imenima osoba i organizacija koje su dale značajan doprinos društvenom, kulturom, političkom i znanstvenom razvoju, po imenima drugih naselja, gradova i država, po povijesnim događajima, pokretima i datumima koji su vezani uz povijesne događaje i dr., a u imenu ulice mogu imati i brojčane oznake.

(7) Naselje, ulica i trg može imati ime koje se temelji na lokalnim govorima, ako su ti govori proglašeni zaštićenim kulturnim dobrom ili nacionalnom baštinom.

Članak 7.

(1) Ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

(2) U jedinici lokalne samouprave u kojoj nisu ustrojeni oblici mjesne samouprave odluku iz stavka 1. ovoga članka predstavničko tijelo donosi po prethodno pribavljenom mišljenju građana s područja na kojem se određuje ili mijenja ime naselja, ulice i trga.

(3) Imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena.

(4) Povjerenstvo iz stavka 3. ovoga članka dužno je dati mišljenje u roku od 30 dana od dana primitka prijedloga imena naselja, ulice ili trga.

(5) Iznimno od roka iz stavka 4. ovoga članka, u slučaju teže dostupnosti građe potrebne za analizu prijedloga imena naselja, ulice ili trga, povjerenstvo iz stavka 3. ovoga članka dužno je dati mišljenje u roku od 60 dana od dana primitka prijedloga imena naselja, ulice ili trga.

(6) Sastavni dio odluke iz stavka 1. ovoga članka je službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.

(7) O odluci iz stavka 1. ovoga članka jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

(8) Odlukom iz stavka 1. ovoga članka određuju se i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

(9) Jedinica lokalne samouprave može donijeti i posebnu odluku o troškovima za provedbu odluke iz stavka 1. ovoga članka i odrediti način njezine provedbe.

POGLAVLJE IV.
OZNAČAVANJE IMENA NASELJA, ULICA I TRGOVA

Članak 8.

(1) Imena naselja, ulica i trgova označavaju se pločama s njihovim imenima.

(2) Pločom s imenom naselja smatra se prometni znak »naziv naseljenog mjesta« koji se izrađuje i postavlja u skladu s propisima kojima se uređuju sigurnost prometa na cestama.

(3) Ploča s imenom naselja postavlja se uz javnu ili nerazvrstanu cestu na granici naselja.

(4) Ploča s imenom ulice postavlja se na početku i na kraju ulice te važnijim križanjima.

(5) Ploča s imenom trga postavlja se na ulazu iz ulice na trg.

(6) Ploču s imenom naselja postavlja upravitelj ceste odnosno koncesionar, a ploču s imenom ulice i trga postavlja jedinica lokalne samouprave.

(7) Troškove pribavljanja i postavljanja ploča s imenima naselja snosi upravitelj ceste odnosno koncesionar ceste uz koju se ploča postavlja, a troškove pribavljanja i postavljanja ploča s imenima ulica i trgova snosi jedinica lokalne samouprave.

(8) Ako se ploča iz stavaka 4. i 5. ovoga članka postavlja na zgradi ili području zaštićenom prema propisu iz područja očuvanja kulturnih dobara, potrebno je ishoditi posebne uvjete sukladno propisu kojim se uređuje zaštita i očuvanje kulturnih dobara.

(9) Ploče s imenom naselja, ulice i trga izrađuju se i postavljaju u skladu s pravilnikom iz članka 10. ovoga Zakona.

(10) Na izgled ploče s imenom ulice i trga primjenjuju se odredbe pravilnika iz članka 10. ovoga Zakona, osim ako odlukom predstavničkog tijela jedinice lokalne samouprave izgled ploča s imenom ulice i trga nije drukčije uređen.

Članak 9.

U jedinicama lokalne samouprave u kojima je u ravnopravnoj službenoj upotrebi jezik i pismo nacionalne manjine, ploča s imenom naselja, ulice odnosno trga, osim na hrvatskom jeziku i latiničnom pismu, sadrži i ime na jeziku odnosno pismu nacionalne manjine u skladu s propisom kojim se uređuje ravnopravna upotreba jezika i pisma nacionalnih manjina.

Članak 10.

Načine označavanja imena naselja, ulica i trgova propisuje detaljnije pravilnikom čelnik tijela državne uprave nadležnog za geodetske i katastarske poslove.

POGLAVLJE V.
OBILJEŽAVANJE ZGRADA KUĆNIM BROJEVIMA

Članak 11.

(1) Kućnim brojevima moraju biti obilježene sve zgrade koje su stambene, mješovite, gospodarske, javne i društvene namjene, podzemne zgrade koje imaju zaseban ulaz te zgrade koje služe za povremeni boravak.

(2) Zgrade stambene, mješovite javne, društvene i gospodarske namjene, koje imaju više glavnih ulaza, obilježavaju se kućnim brojevima tako da se kućnim brojem obilježi svaki glavni ulaz.

(3) Pločica kojom se zgrada obilježava kućnim brojem, u naseljima u kojima je uspostavljen sustav ulica i trgova, pored kućnog broja, sadrži i ime ulice odnosno trga.

(4) Pločica kojom se zgrada obilježava kućnim brojem, u naseljima u kojima nije uspostavljen sustav ulica i trgova, pored kućnog broja, sadrži i ime naselja.

Članak 12.

(1) Kućne brojeve, na zahtjev zainteresirane osobe ili po službenoj dužnosti, određuje mjesno nadležni katastarski ured u skladu s ovim Zakonom i propisom kojim se uređuje državna izmjera i katastar nekretnina.

(2) Rješenje o određivanju kućnog broja zgradi nije upravni akt.

Članak 13.

(1) Vlasnik odnosno upravitelj zgrade dužan je pločicu s kućnim brojem zgrade postaviti u skladu s rješenjem o određivanju kućnog broja zgradi najkasnije u roku od 60 dana od dana primitka rješenja.

(2) Pločicu s kućnim brojem zgrade vlasnik odnosno upravitelj zgrade dužan je pribaviti i postaviti o svom trošku odnosno o trošku suvlasnika zgrade, osim ako odlukom predstavničkog tijela jedinice lokalne samouprave nije drukčije uređeno.

(3) Odlukom predstavničkog tijela jedinice lokalne samouprave iz stavka 2. ovoga članka može se urediti i način pribavljanja pločica s kućnim brojevima zgrada.

(4) Ako se pločica iz stavka 1. ovoga članka postavlja na zgradi ili području zaštićenom prema propisu iz područja očuvanja kulturnih dobara, potrebno je ishoditi posebne uvjete sukladno propisu kojim se uređuje zaštita i očuvanje kulturnih dobara.

Članak 14.

(1) Način obilježavanja zgrada kućnim brojevima propisuje se pravilnikom iz članka 10. ovoga Zakona.

(2) Na izgled pločice s kućnim brojem zgrade primjenjuju se odredbe pravilnika iz članka 10. ovoga Zakona, osim ako odlukom predstavničkog tijela jedinice lokalne samouprave izgled pločica s kućnim brojem zgrade nije drukčije uređen.

POGLAVLJE VI.
NADZOR

Članak 15.

(1) Nadzor nad zakonitošću odluka jedinica lokalne samouprave o granicama područja naselja te o imenima naselja, imenima ulica i trgova obavlja tijelo državne uprave nadležno za geodetske i katastarske poslove.

(2) Poslove nadzora koji se odnose na obilježavanje zgrada kućnim brojevima propisanih ovim Zakonom obavljaju komunalni redari u skladu s propisom kojim se uređuje komunalno gospodarstvo.

POGLAVLJE VII.
PREKRŠAJNE ODREDBE

Članak 16.

(1) Novčanom kaznom u iznosu od 3000,00 do 5000,00 kuna kaznit će se za prekršaj vlasnik zgrade odnosno upravitelj zgrade za zgrade u suvlasništvu ako pločicu s kućnim brojem zgrade ne postavi u skladu s rješenjem o određivanju kućnog broja zgradi (članak 13. stavak 1.).

(2) Novčanom kaznom u iznosu od 3000,00 do 5000,00 kuna kaznit će se za prekršaj vlasnik zgrade odnosno upravitelj zgrade za zgrade u suvlasništvu ako ne postavi pločicu s kućnim brojem zgrade najkasnije u roku od 60 dana od dana primitka rješenja kojim se zgradi određuje kućni broj (članak 13. stavak 1.).

POGLAVLJE VIII.
PRIJELAZNE I ZAVRŠNE ODREDBE

Članak 17.

Postupci određivanja granica područja naselja, određivanja imena naselja, ulica i trgova pokrenuti do dana stupanja na snagu ovoga Zakona dovršit će se sukladno odredbama Zakona o naseljima (»Narodne novine«, br. 54/88.).

Članak 18.

Čelnik tijela državne uprave nadležnog za geodetske i katastarske poslove donijet će pravilnik iz članka 10. ovoga Zakona najkasnije u roku od šest mjeseci od dana stupanja na snagu ovoga Zakona.

Članak 19.

Do stupanja na snagu pravilnika iz članka 10. ovoga Zakona na odgovarajući način primjenjuju se odredbe Pravilnika o načinu označavanja imena naselja, ulica i trgova te o obilježavanju zgrada kućnim brojevima (»Narodne novine«, br. 4/90. i 91/11.).

Članak 20.

Danom stupanja na snagu ovoga Zakona prestaje važiti Zakon o naseljima (»Narodne novine«, br. 54/88.) i Pravilnik o evidencijama naselja, ulica i trgova te brojeva zgrada (»Narodne novine«, br. 30/90.).

Članak 21.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-03/21-01/72

Zagreb, 25. ožujka 2022.

HRVATSKI SABOR

Predsjednik
Hrvatskoga sabora
Gordan Jandroković, v. r.

